Fil-Jum Internazzjonali għall-Eliminazzjoni tad-Diskriminazzjoni Razzjali, l-Unjoni Ewropea tikkonferma l-impenn bla heda tagħha għall-eliminazzjoni tar-razziżmu, id-diskriminazzjoni razzjali, il-ksenofobija u l-intolleranza marbuta magħhom inkluż fil-forom kontemporanji tagħha. Skont ir-rapport tal-2018 "Li Tkun Iswed fl-UE", 39% tal-persuni ta' dixxendenza Afrikana ħassew diskriminazzjoni razzjali fil-konfront tagħhom fil-ħames snin preċedenti. Id-diskriminazzjoni razzjali tista' tirriżulta fi vjolenza, fastidju, ostakli għall-inklużjoni u tfassil ta' profili diskriminatorju. Persuni oħra jħabbtu wiċċhom ma' razziżmu u ksenofobija ta' kuljum f'forom differenti: minn reati ta' mibegħda sa aċċess diffiċli għal servizzi jew esklużjoni. Il-pandemija tal-COVID-19 kixfet il-persistenza tar-razziżmu u d-diskriminazzjoni fis-soċjetajiet tagħna u kompliet tapprofondixxi d-diffikultajiet li kienu diġà jeżistu, xi drabi billi żiedet il-pressjoni fuq il-minoranzi. Ir-razziżmu sistemiku fl-Ewropa għandu għeruq fondi fl-aspetti kollha tas-soċjetà u tal-istrutturi u jipperikola l-promozzjoni, il-protezzjoni u r-realizzazzjoni tad-drittijiet tal-bniedem tal-persuni kollha. L-UE tagħraf l-isfidi eżistenti u hija determinata li tiġġilidhom. Fit-18 ta' Settembru 2020, l-UE adottat il-Pjan ta' Azzjoni tagħha Kontra r-Razziżmu għall-2020-2025 biex iżżid l-azzjoni kontra r-razziżmu u tirrikonoxxi li r-razziżmu mhux ipperpetwat biss minn individwi, iżda jista' jkun ukoll strutturali. Dan huwa l-ewwel pass fit-triq it-tajba. Miegħu għandu jkun hemm azzjonijiet konkreti. Fis-7 ta' Ottubru 2020, il-Kummissjoni Ewropea adottat Qafas Strateġiku msaħħaħ tal-UE għar-Rom għall-Ugwaljanza, għall-Inklużjoni u għall-Parteċipazzjoni, li għandu l-għan li jippromwovi l-inklużjoni fl-erba' oqsma ta' politika settorjali tal-edukazzjoni, l-impjiegi, il-kura tas-saħħa u l-akkomodazzjoni. Illum l-UE organizzat Summit Kontra r-Razziżmu biex tibni unjoni tassew anti-razzista. Waħda li tippromwovi l-prevenzjoni kif ukoll is-sanzjoni u fejn l-azzjoni li trawwem l-inklużjoni hija n-norma. Il-konvenzjoni internazzjonali dwar l-eliminazzjoni tal-forom kollha ta' diskriminazzjoni razzjali għandha tibqa' l-boxxla tagħna f'dan il-vjaġġ kollettiv lejn soċjetà aktar ġusta, ekwa u inklużiva. L-UE ser tkun involuta b'mod kostruttiv fil-kuntest tal-għoxrin anniversarju tal-adozzjoni tad-Dikjarazzjoni u Programm ta' Azzjoni ta' Durban. L-UE u l-Istati Membri tagħha jappoġġaw bis-sħiħ il-kooperazzjoni multilaterali fil-ġlieda kontra r-razziżmu. Aħna naħdmu mill-qrib man-NU u mas-soċjetà ċivili globali u lokali f'kull rokna tad-dinja u nixtiequ nirrikonoxxu l-kontribut kruċjali tagħhom. Barra minn hekk, il-Pjan ta' Azzjoni tal-UE dwar id-Drittijiet tal-Bniedem u d-Demokrazija (2020-2024) jistabbilixxi qafas li jippermetti ħidma għall-ħarsien tan-nies, waqt li telimina l-inugwaljanzi, id-diskriminazzjoni u l-esklużjoni bl-ambizzjoni li l-ġlieda kontra r-razziżmu ssir karatteristika ewlenija tad-djalogu u l-kooperazzjoni tagħna ma' pajjiżi sħab. Il-ġlieda kontra r-razziżmu teħtieġ tmexxija sostnuta u l-involviment mill-istituzzjonijiet kollha. Dan jirrikjedi wkoll il-mobilizzazzjoni tagħna lkoll, fost il-ġenerazzjonijiet kollha u l-komunitajiet kollha. Ejjew naħdmu flimkien għal dinja fejn ir-razziżmu m'hemmx postu u ejja mmexxu bl-eżempju li nagħtu. Il-Pajjiżi Kandidati r-Repubblika tal-Maċedonja ta' Fuq, il-Montenegro, is-Serbja u l-Albanija 1) , il-pajjiż tal-Proċess ta' Stabbilizzazzjoni u ta' Assoċjazzjoni u kandidat potenzjali l-Bożnija-Ħerzegovina, u l-pajjiżi tal-EFTA l-Iżlanda, il-Liechtenstein u n-Norveġja, membri taż-Żona Ekonomika Ewropea, kif ukoll l-Ukrajna, ir-Repubblika tal-Moldova, l-Armenja u l-Georgia jallinjaw ruħhom ma' din id-dikjarazzjoni. 1) Ir-Repubblika tal-Maċedonja ta' Fuq, il-Montenegro, is-Serbja u l-Albanija għadhom jagħmlu parti mill-Proċess ta' Stabbilizzazzjoni u ta' Assoċjazzjoni.